Potaknuti entuzijazmom mr.sc. Blaženke Slovenec Gimnazija Sisak, Gradski muzej Sisak i Arhiv grada Siska, ove godine prvi puta organizira Dane prirodoslovlja. Kroz interesantna predavanja iz oblasti prirodnih znanosti (ali i njihove primjene u praksi) te radionice s pokusima za učenike svih uzrasta, pokušat ćemo zainteresirati javnost, a posebice mlađe generacije pred kojima je odluka o izboru njihovih budućih zvanja. Arhiv je mjesto radnje, a bit će to i prilika da se još jednom sisačkoj javnosti izlože stari školski udžbenici koje Arhiv čuva, no, ovaj puta u skladu s temom - iz oblasti prirodnih znanosti. U Gimnaziji Sisak bit će održane radionice s eksperimentima iz kemije i biologije.

PROGRAM:

* 30.09. u 19,00 h - [dr.sc](http://dr.sc). Vlatka Filipović Marijić: ***Kako nam organizmi mogu pomoći u procjeni zdravlja okoliša;***
* 02.10. u 19,00 h - mr.sc. Vlatko Čakširan: ***Industrijska baština Siska***
* 14.10. u 18,00 h - Fizika ekspres: ***Fizika kroz pokuse***
* 16.10. u 19,00 h - mr.sc. Blaženka Slovenec i mr sc. Nikol Radović: ***Vektori sile, klizanje i*** ***ples***

Od.6.10. do 21.10. u velikoj čitaonici Arhiva biti će postavljena izložba starih školskih udžbenika iz oblasti prirodoslovlja.

Od 20. do 30. listopada u Gimnaziji Sisak će biti održane radionice s eksperimentima za učenike (voditelji: Željka Čačić, prof. biologije i Darko Petković, prof. kemije)

SAŽECI PREDAVANJA:

***Kako nam organizmi mogu pomoći u procjeni kakvoće okoliša?***Vlatka Filipović Marijić, Laboratorij za biološke učinke metala, Zavod za istraživanje mora i okoliša, Institut Ruđer Bošković

*“Sva živa bića, kada su izložena zagađenju, mijenjaju neke svoje biološke osobine. Ovisno o vrsti i jačini antropogenog utjecaja te promjene mogu biti vidljive od stanične do populacijske razine. Pravovremena i učinkovita zaštita okoliša zahtijeva njegovo sustavno praćenje (biomonitoring), a one organizme koji su osobito korisni u ekotoksikološkim istraživanjima nazivamo bioindikatorima, poput školjkaša, rakova, riba, pa čak i nametnika.”*

***Industrijska baština Siska;***  mr. sc. Vlatko Čakširan, ravnatelj, Gradski muzej Sisak

*„Industrijska baština ne obuhvaća samo industrijske objekte već i industrijske krajolike, radnička stambena naselja, strojeve, arhivsku građu… Ona određuje stupanj razvoja određenog prostora i njegovu važnost u određenom povijesnom razdoblju. Ako danas promatramo povijesni razvoj grada Siska onda možemo ustvrditi kako je on, zahvaljujući svojoj industriji, u jednom razdoblju svoga postojanja bio važno gospodarsko središte, a industrijska je baština stoga sastavni dio njegove povijesti. Gledajući početke toga razvoja, u predindustrijskoj fazi, možemo vidjeti kako je njegova povoljna geografska pozicija na razmeđu panonskog i primorskog prostora osiguravala povoljan gospodarski napredak. U početku se tu radilo o tranzitnoj trgovini koja je uvjetovala podizanje velikih skladišta. Takvi objekti postali su temelj napretka grada, a građeni su i u vrijeme početka industrijskog razvoja, u drugoj polovici 19. stoljeća. Oni danas stoje kao uspomena na početke razvoja grada, a na takve skladišne objekte nadovezivali su se prvi industrijski objekti….“*

**Vektori , sile, klizanje i ples;** mr.sc. Blaženka Slovenec, prof. fizike u Gimnaziji Sisak i mr.sc. Nikol Radović, viši predavač Geodetskog fakulteta u Zagrebu

„Na predstavi Labuđeg jezera, Trnoružice ili nekog drugog klasičnog baleta kao i gledanju nekog spota na kojem plesači izvode primjerice različite figure ugodne oku i našem divljenju, ne razmišljamo (rijetko ili gotovo nikada) što se krije iza te koreografije. Uživamo u trenutku, u umjetničkoj interpretaciji, ponekad i lupkajući nogom u taktu glazbe. Osim umjetničke ekspresije i impresije ovdje su dobro skriveni matematika i fizika.

Kroz osnovne pojmove težišta, centra mase, gibanja i održavanja ravnoteže pogledajmo kako se u plesu i klizanju mogu iščitati poznati zakoni matematike i fizike.“